Document ID: 32000R1998

32000R1998
L 238/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1998/2000 НА КОМИСИЯТА
от 21 септември 2000 година
за изменение на Регламент (ЕО) № 1374/98 относно определяне на подробни правила за прилагане на режима на внос и за откриване на тарифните квоти в сектора на млякото и млечните продукти и на Регламент (ЕО) № 174/1999 относно определяне на специални подробни правила за прилагането на Регламент (ЕИО) № 804/68 на Съвета по отношение на износните лицензии и възстановяванията при износ в сектора на млякото и млечните продукти
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), последно изменен с Регламент (ЕО) № 1670/2000 (2), и по-специално член 26 от него,
като има предвид, че:
(1)
Член 1 от Регламент (ЕО) № 1374/98 на Комисията от 29 юни 1998 г. относно определяне на подробни правила за прилагане на режима на внос и за откриване на тарифните квоти в сектора на млякото и млечните продукти (3), последно изменен с Регламент (ЕО) № 1491/2000 (4), определя количествата, за които не се изисква вносна лицензия.
(2)
Член 2 от Регламент (ЕО) № 174/1999 на Комисията от 26 януари 1999 г. относно определяне на специални подробни правила за прилагането на Регламент (ЕИО) № 804/68 на Съвета по отношение на износните лицензии и възстановяванията при износ в сектора на млякото и млечните продукти (5), последно изменен с Регламент (ЕО) № 1961/2000 (6), определя случаите, в които не се изисква износна лицензия.
(3)
Член 5, параграф 1 от Регламент (ЕО) № 1291/2000 на Комисията от 9 юни 2000 г. относно определяне на общи подробни правила за прилагане на режима на вносни и износни лицензии и сертификатите за предварително фиксиране за селскостопански продукти (7) установява 150 kg като максимално количество продукти, за които не е необходимо представянето на лицензия. С цел внасяне на яснота съответните разпоредби на Регламенти (ЕО) № 1374/98 и (ЕО) № 174/1999 би следвало да бъдат адаптирани и да бъдат въведени специални разпоредби за износа на млечни продукти като дерогация от някои от разпоредбите на Регламенти (ЕО) № 800/1999 и 1291/2000.
(4)
Мерките, предвидени в настоящия регламент, са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Член 1 от Регламент (ЕО) № 1374/98 се заменя със следното:
„Член 1
Без да се засяга раздел II от Регламент (ЕО) № 1291/2000, за всеки внос в Общността на някой от продуктите, посочени в член 1 от Регламент (ЕО) № 1255/1999 (наричани по-нататък „млечни продукти“), е необходимо представянето на вносна лицензия.“
Член 2
Член 2 от Регламент (ЕО) № 174/1999 се заменя със следното:
„Член 2
Възстановявания се извършват само при представянето на износна лицензия, с единствено изключение в случаите, посочени в член 5, параграф 1, първа и четвърта алинея от Регламент (ЕО) № 1291/2000.
За целите на член 5, параграф 1, четвъртото тире от Регламент (ЕО) № 1291/2000, когато в декларацията за износ са вписани няколко различни кода от номенклатурата за възстановяванията, както е установена от Регламент (ЕИО) № 3846/87 на Комисията, или от Комбинираната номенклатура, данните за всеки код се считат за отделна декларация.“
Член 3
Настоящият регламент влиза в сила на 1 октомври 2000 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 септември 2000 година.

Labels: 3
17